Titulus i. Quid sit primum in caelis et terra?

Scias rerum omnium antelatam et priorem Numen esse, quod indicare ex Theologia lubet, quam scientiam profiteor ipse, atque etiam ex naturali cognitione, quam doctrinam ipse mendicasti alienis academiis, quas trivisti. Et primum ex Theologia mystica exordiar. Hostiam panis, quae in sacris aedibus consecratur et fit corpus Domini, sancitum est a priscis Patribus rotundam fieri; neque figura formari alia permiserunt:[[1]](#footnote-1) non oblonga, non tetragona, sed velut circino orbiculata. Nam in circulari specie nec initium nec exitus potest[[2]](#footnote-2) reperiri: talis est Deus, qui adest ibi.

Iam itaque noris, quoniam exordium non habet, hanc rem primam computandam esse omnium, quae in caelis et in terris. Modo ex Philosophia id ipsum insinuo: nam constans est placitum, iuxta praecepta Physices, orbem fuisse sortitum primordia, siquidem ex quattuor elementis constitit; idcirco opportuit exordium habuisse. Si ergo exordium sortitus est, necessum est aliquem eius auctorem fuisse. Si aliquis dicat[[3]](#footnote-3) hominem fuisse auctorem illum, id pronum impugnare est, quod nolo ex Theologia fulciri, sed ex mera natura: nam quemadmodum haec universi machinatio ex elementis quattuor subsistit, ita homo ex humoribus totidem, quibus Deus infersit Adamum, cum ex limo figulavit. Et quemadmodum terra, vel potius orbis, quattuor elementis procuratur, ita humanum corpus humoribus elementali ritu.

Prior itaque homo in universo Adam fuit, qui ex terra subactus et formatus. Porro terra aliunde subsumpta fuit[[4]](#footnote-4); portio[[5]](#footnote-5) enim mundi est. Mundus autem non suapte genitus, sed auctorem habuit. Auctor vero est Deus, caeli terraeque Conditor. Ideo primum omnium ens in caelis et terra. Idcirco etiam prius elementum nominis Domini, quod *aleph* dicunt, *a* respondet, nempe totius alphabeti caput.

1. permisserunt *corr.* permiserunt N. [↑](#footnote-ref-1)
2. potest *corr*. N. [↑](#footnote-ref-2)
3. dicat *supra scr*. N. [↑](#footnote-ref-3)
4. et *cancell.* N. [↑](#footnote-ref-4)
5. mundi *cancell*. F. [↑](#footnote-ref-5)