Titulus xi. De salutatione et colloquio angelico

Instabat discipulus:

—Magister, Domine —inquit—, fac verbum aliquod de salutatione qua Gabriel angelus affatus est sanctissimam Virginem. Qua verborum parte negotiatus in ea fuit Spiritus incarnationem? Scio enim haud levem hac in re inquisitionem esse, in magna pietatis disceptatione, qua de re nunc colloquimur.

Quidam aiunt accidisse illis verbis: *Spiritus Sanctus superveniet in te, et virtus Altissimi obumbrabit tibi*.[[1]](#footnote-1) Rursus alii, in initio collucutionis, ubi dicitur: *Ave, Maria, gratia plena Dominus tecum*.[[2]](#footnote-2) Ideo rogavi qua horum verborum frusto evenit.

Ad haec magister:

—Voluntas divina fuit ut omnem suam legationem absolveret angelus. Atque, absoluto nuntio, expectare voluit responsum Virginis. Et quidem, si ante absolutam legationem fieret conceptus, non esset cur angelus ultra procederet.

Verum, angelus omne suum nuntium a Deo destinatum detulerat, et penitus prorsus absolvendum erat. Et tunc illa respondit: *Ecce ancilla Dei, fiat mihi secundum verbum tuum*.[[3]](#footnote-3) E vestigio, eo momento, Filius[[4]](#footnote-4) Dei carnem in illa induit. Etenim hoc responso novit Deus quae in Maria fuissent: et primum, profundam humilitatem, cuius eximium specimen dedit[[5]](#footnote-5) cum ‘ancillam’ se nuncupavit; post humilitatem vero, consensus successit legationi angelicae, cum respondit ut fieret illi iuxta eius verbum.

Ab hoc connubio, in quo Virgo consentit, similis ritus celebris in nostra Christianorum obseruantia, iuxta sanctos Patres qui illam ornarunt. Atque pridem in lege veteri etiam: omnes enim nuptiae, quae contrahuntur, viri et feminae consensu sunt ratae, et quovis renuente irritae prorsus; ac proinde est ac si vi adigerentur.

Nullo enim pacto celebrari debent absque utriusque voluntate, quae cordicitus id oppido appetat. In Evangelio dicitur: *Ubi duo vel tres copulati fuerint in meo nomine, in medio vestri ero*.[[6]](#footnote-6)

1. Luc. 1, 35 [↑](#footnote-ref-1)
2. Luc. 1, 28 [↑](#footnote-ref-2)
3. Luc. 1, 38 [↑](#footnote-ref-3)
4. Filius Dei] Iesus Christo *in* Filius Dei *corr. N* [↑](#footnote-ref-4)
5. dedit] addedit *in* dedit *corr. et* nempe humillimam fore *cancell. N* [↑](#footnote-ref-5)
6. Matth. 18, 20 [↑](#footnote-ref-6)