Titulus xii. Quomodo mansit caelum et terra dum[[1]](#footnote-1) Christus Dominus materni uteri claustra incoluit?

—Magister, Domine, quo pacto caelum terraque mansit ea intercapedine mensium[[2]](#footnote-2) qua noster Dominus maternis visceribus fuit clausus? Aut quem sui vicarium suffecit, quoniam a te audio tres personas esse unico in numine? Quod si dixeris conclusam unam duasve uterino claustro, haud levis urgebit ratio; si malis inclusas omnes tres, uter foris vicarius praefuit ut caeli terraeque molem gereret regeretque cunctarum rerum quae existunt conditionem?

Haec discipuli quaestio. Cui magister:

—Dixi iam orbes novem esse, eo et maiori ambitu dissitos, ac intervallum est quod inter caelum et terram apparet nobis. Cum igitur Deus praesideat in fastigio summi globi, qui nonus est, attende num per omnes sphaeras terramve sentiatur defectus consilii et decreti sui, re vel minima quae ad amussim non sit absoluta, veluti ipsa mundi molitio.

Et simili modo[[3]](#footnote-3) in quaque sphaerarum quas dixi, tametsi videatur inibi assistere et clausus Deus in uno loco, in quolibet adest pari ritu, cum materno utero circumscriberetur. Nam quamvis ibidem contentus videretur, ubi locorum orbem sua praesentia uti antea occupaverat, neque enim subinde vel sua potentia vel magnitudo minuta.

Porro ad illud, utrum trium una persona vel duplex, num tota Trinitas inclusa fuerit: scias omnes tres fuisse operatrices, scilicet[[4]](#footnote-4) potentia Patris, Geniti sapientia, et Sancti Spiritus amor; quae personae clauduntur numine simplici et unico, quod minime caelum deservit ab imperio suo. Hoc est praeclarum dogma omnium probe et orthodoxe sapientium.

1. dum] Iesus *cancell*. *N* [↑](#footnote-ref-1)
2. mensium] *sup. l. add*. *N* [↑](#footnote-ref-2)
3. modo] tudo *in* modo *corr. N* [↑](#footnote-ref-3)
4. scilicet] *sup. l. add. N* [↑](#footnote-ref-4)