Titulus xiii. Qui potuerit beata Maria virgo permanere, postquam Christus Dominus natus ex ea fuit?

Postulavit auditor et ait:

—Praeceptor mi Domine, post Christi Domini nativitatem ex Maria Virgine, quo pacto potuit accidere ut adhec in virginitate persisteret?

Hoc —inquit magister—, haud explicare poteram[[1]](#footnote-1) naturae discursu et ratione, sed oportet te scire ipsum Dominum potentia sua effecisse ut ex ea carnem sibi copularet, quin violaretur, et absque corruptione quam in se persentisceret. Simili tamen quodam id explicabo. Attende:

Vitreum poculum, quod fit ex vitro quod natura sua spissum densumque est, ac proinde aquam sive vinum infussum continere potest, ut neque ibidem absumatur donec effundatur. Igitur vitrium illud, tam stipatum et concretum natura sua, conspicaberis solari radio transverberatum et penetratum, ulla absque fractione et corruptione.

Et quemadmodum Sol vertitur atque ab situ demutatur, ita radius facessit remeatque qua pervasit[[2]](#footnote-2) pridem, relinquens vitrum integrum et illaesum, atque prius fuerat. Huiusmodi contigit sanctissimae Mariae, cum Christum Iesum concepit ante et postquam peperit. Nec reperimus qui aliam rationem efficatiorem reddat: totum enim stupendum miraculum fuit, quod se ipsomet placuit Deo edere in Virgine beata Maria, Genitrice eius.

1. poteram] poterat *in* poteram *corr. N* [↑](#footnote-ref-1)
2. pervasit] perva\*\*it *in* pervasit *corr. N* [↑](#footnote-ref-2)