Titulus xvi. Cur Christo Iesu Domino nostro ad caelos placuit scandere?

Rogavit auditor:

—Quare voluit Dominus caelos advolare suae ascensionis die, coram beata Maria, coetu apostolorum et reliqua turba?

—Placet hoc —respondit magister—, ex physice et naturis rerum fulcire. Naturale est aquae, ex altissimo scopulo delapsae, postquam in profundam vallem defluxerit, quamvis violentia oppositum coneris, ut tantum ascendat quantum descendit. Quod si impediatur, aquaeductum confringit et super terram, quo devenerat, effunditur.

Per aquam intelligere potes descensum Iesu Christi ad mundum et ascensum[[1]](#footnote-1) eiusdem ad caelos. Descensus altissimus fuit de eminentissimo tractu. Hinc scriptum invenimus: *Nemo ascendit in caelum, nisi qui descendit de caelo*.[[2]](#footnote-2) Cum igitur in vallem, idest vitam huius mundi temporalem, descendit, aquaeductus medius abruptus est. Accidit haec fractio eo die quo a Iudaeis in crucem adactus: tunc confregerunt mediamque conciderunt[[3]](#footnote-3) vitam eius.

Et quemadmodum fracto aquaeductu aqua diffunditur, ita eius sanguis fussus, ut redimeret mundum. Verum, redintegratus aquaeductus in resurrectione, cum a morte ad vitam suscitatus fuit, veluti cum aquaeductus resarcitur et redintegratur, quo eandem altitudinem possit aqua repetere, ac defluerat. Omnes igitur simul conspicati sunt illum ad caelos regredi, sessurum ad Patris dexteram, corporaliter, in carne quam ex beata Virgine Genitrice praehenderat.

1. ascensum] ascendum *in* ascensum *corr. N* [↑](#footnote-ref-1)
2. Ioh. 3, 13 [↑](#footnote-ref-2)
3. conciderunt] conciderent *in* conciderunt *corr. N* [↑](#footnote-ref-3)