Titulus xviii. Cur ex costa Adae nata Eva?

Scicitatus est discipulus:

—Quare placuit Deo ut Eva ex hominis Adae costa nasceretur, non de terra quemadmodum[[1]](#footnote-1) eius coniux Adamus? Quod, sicut in Adamo, aeque in illa, si vellet, potuisset exequi.

Ad haec doctor respondit:

—Cum Deus condidit Evam ex Adae costa, nulla potentiae iactura id fecit. Perinde potens erat formare illam atque Adamum.[[2]](#footnote-2) In cunctis quae Deus molitur, duo tempora providet: praesens,[[3]](#footnote-3) illico ab ipsa hominis existentia; deinde futurum, quod ex se praevidit, in quo res futurae accident. Haec duo tempora complexus, voluit quattuor generationes fieri diversissimas.

Prima, Adae, absque patre et matre, quarum vice Deum Patrem habuit, qui ipsum confinxit et procreavit; terram vero matrem, ex qua compactus fuit. Iam igitur hanc generationem conspicaris fuisse utroque parente expertem. Secunda, Evae, quam libuit Deo ex Adamo creari, absque matre, nisi quod Adamum velut patrem habuit, ex quo formata est. Ecce tibi alteram generationem, quasi[[4]](#footnote-4) ex patre sine matre.

Tertia, posterorum, ex coitu, qui ex patre et matre procreantur. Reliquum est quartam generationem perhibere, nempe Christi Domini et Filii Dei nativitatem, qui ortus dumtaxat ex sanctissima Virgine, nec alium Patrem habuit nisi Deum. Igitur de quattuor istis nativitatibus nuper recensitis placet divisim agere, quo pacto singulae acciderunt et cuiusque munia.

In prima, Adami, qui nec virili, nec femineo semine formatus fuit, is nesciit iussa servare: ideo deiecit nos in peccati errorem.[[5]](#footnote-5) In secunda, Evae generatione, quae ex Adami parentis costa aedificata fuit, uti dixi, expergefactus Adam e somno prope stantem feminam conspicatus viraginis nomen indidit, quoniam ex viro fuisset formata. Quod nomen retinuit, donec peccati insidiis fuisset correpta; tunc ‘mulier’ appellata, rem mobilem et levem significans,[[6]](#footnote-6) quoniam inconstans facilisque fuit peccando bifariam: tum quia citius credidit et acquievit consiliis diaboli, tum quia consuluit, et suasit marito, quae adeo cordicitus hortata est ut eum[[7]](#footnote-7) certamine illo vicerit.

Porro tertia, nostri et communi omnium nativitate, peccato velut oboerati, proni ad quamlibet nequitiam labimur. Denique quarta generatio Christi Domini fuit ex beata Virgine, quae ab angelo salutata, ut ex responsis suis colliges, noluit acquiescere donec adaequate et plene rationem novisset legationis angelicae, ut esset sine errore et dedecore suo. Haec igitur femina virago debuit nuncupari iure potiori quam Eva. Nam nostra Virgo virago erat prudentia et maturitate. Id videre potes in examine quo illa angelum postulavit: *Quomodo fiet istud, quoniam virum non cognosco?*[[8]](#footnote-8) Non velut Eva, quae, cum consilium diaboli audisset, nil interrogavit nec quaesivit, quid inde lucri vel incommodi posset suboriri.

Cum igitur Deus vidisset partes et sanctimoniam huius feminae, in matrem suam eam[[9]](#footnote-9) elegit, atque ex ea est natus, quae fuit nativitas Salvatoris orbis; quem Salvatoris titulum fortunatum et felicem oppido sibi duxit, salvavitque et redemit nos pretioso suo sanguine, quem voluit fundi pro peccatis nostris.

Nam, quemadmodum torcular, ubi conculcantur uvae, harum musto et humore abluitur, ita orbis sanguine fuso Domini nostri Christi Iesu irriguus mundatur. Haec quae pro nobis fecit, triplici de causa id voluit: primum, quia quae ante fierent, non optime nec veluti ex voto venirent; item, quia condoluit et misertus fuit operis sui, ne in iugem interitum praeceps rueret; demum, ut suam potentiam immensam ostentaret nec minorem miserationem.

Nam qui nullum naevum culpae admissit, voluit occidi, passionem et mortem subire, ut suo sanguine nos redimeret.

1. quemadmodum eius] ut eius pater et *cancell. et sup. l. add. N* [↑](#footnote-ref-1)
2. Adamum] absque ullius rei formidine et metu *cancell. N* [↑](#footnote-ref-2)
3. praesens] id hoc *cancell. N* [↑](#footnote-ref-3)
4. quasi] *sup. l. add. N* [↑](#footnote-ref-4)
5. errorem] ? *cancell. N* [↑](#footnote-ref-5)
6. significans] quoniam inconstans *cancell.* *N* [↑](#footnote-ref-6)
7. eum certamine] illum certamino *in* eum certamine *corr. N* [↑](#footnote-ref-7)
8. Luc. 1, 34 [↑](#footnote-ref-8)
9. eam] *sup. l. add. N* [↑](#footnote-ref-9)