Tunc auditor:

—Obsecro —inquit— edoceas modo quae sit lux quae orbem collustrat.

Ad haec Magister:

—Scito lumen, quo purpuratur et illuminatur mundus, Deum esse, quod itidem ex Theologia *~~et~~* nec sine Physice fulciam inuenimus. In quodam euangelii oraculo edictum: *Ego sum lux*, quod item contestatur Ioannes apostolus et euangelista suo euangelio, qui sublimiori quam alii eloquio tonauit. Inde orsus: *In principio erat Uerbum*, ibi ait hominum uitam lucem fuisse, quam lucem tenebrae nequiuerunt comprehendere.

Itaque per hanc lucem Deus dumtaxat indigetatur. Adiungit praeterea Ioannes —nam de altero Ioanne Baptista sermonem miscere placuit— fuisse hominem missum a Deo, cui nomen erat Ioannes, atque hunc uenisse ut testimonium perhiberet gentibus in mundo, ut audirent uerbum huius luminis, quod in mundo iam aderat per eximia opera promulgandum. Quae dum in terris moraretur, in Christi Iesu aduentu ipse Dominus effecturus erat, tum per mortem dominicam et passionem nostri causa futuram.

Uerum cum haec sua praedicatione Baptizator tonaret mundo, plures id non capiebant, sed Ioannem ipsum rebantur hoc lumen fore, qui collustraturus esset uniuersum. Hi similes erant iis qui, pellucentibus et conspicuis sunt oculis, nihil tamen propterea ualent cernere, perinde ac si exutos habuissent. Inde quoque in euangelio eodem dicitur ipsum fuisse lucem quae illuminat omnem orbem.

Decet quidem ut fidem faciat Ioannes euangelista, quippe coniunctissimus et addictissimus fuerit Christo Domino, nunquam ab eo separatus nec in uita nec morte, ubicumque opportuisset. Ideo et testimonium eius uerum est, quin et fide plena dignus est, qui oculatus fuit testis.

Nunc ex Philosophia non piget ad idem inclinare. Caeli lumina, Sol, Luna, sidera —nullum dempto Sole uoluit Deus suapte lucem iaculari. Nam et Luna et stellae spissae sunt et tenebrosae, sed candicantes, ut in se iubar acceptent, quod a Sole instillatur. Et dum Sol terram pererrat, quam incolimus, tantus est splendor, quem in se continet a Deo creditus, ut Lunae et astrorum claritas coram ipso euanescat, quia maiori fulgore torpet uis minoris.

Praeterea in Sole radicata est claritudo, quam in illo Deus uelut penu deposuit e suo lumine, alia uero mendicant illam a sole, qui eam dispensat. Oportet igitur ut, quod radicatum est et ex suo censu uim sortitur, robustiorem uirtutem habeat quam id quod alicunde est indultum. Quod bino exemplo liquidum faciam: fiat duplex sonus, unus altero maior ; ab hoc minor absorbetur. Item fiat ingens rogus in latissimo campo, locetur prope parua lucerna; nec apparebit nec illuscescet coram splendore rogi.

Prorsus idem est Lunae et astris coram Sole. Solare enim corpus solum haurit proxime a Deo fulgorem; idcirco Sol uocatur. Ab ipso tamen caetera mutuantur.