Titulus ii. Quid sit primum lumen orbis et virtus Solis?

Tunc auditor:

—Obsecro —inquit— edoceas modo quae sit lux quae orbem collustrat.

Ad haec Magister:

—Scito lumen, quo purpuratur et illuminatur mundus, Deum esse, quod itidem ex theologia nec[[1]](#footnote-1) sine physice fulciam invenimus. In quodam evangelii oraculo edictum: *Ego sum lux*,[[2]](#footnote-2) quod item contestatur Ioannes apostolus et evangelista suo evangelio, qui sublimiori quam alii eloquio tonavit. Inde orsus: *In principio erat Verbum*,[[3]](#footnote-3) ibi ait hominum vitam lucem fuisse, quam lucem tenebrae nequiverunt comprehendere.

Itaque per hanc lucem Deus dumtaxat indigetatur. Adiungit praeterea Ioannes —nam de altero Ioanne Baptista sermonem miscere placuit— fuisse hominem missum a Deo, cui nomen erat Ioannes, atque hunc venisse ut testimonium perhiberet gentibus in mundo, ut audirent verbum huius luminis, quod in mundo iam aderat per eximia opera promulgandum. Quae[[4]](#footnote-4) dum in terris moraretur, in Christi Iesu adventu ipse Dominus effecturus erat, tum per mortem dominicam[[5]](#footnote-5) et passionem nostri causa futuram.

Verum cum haec sua praedicatione Baptizator tonaret mundo, plures id non capiebant, sed Ioannem ipsum rebantur hoc lumen fore, qui collustraturus esset universum. Hi similes erant iis qui, pellucentibus et conspicuis sunt oculis, nihil tamen propterea valent cernere, perinde ac si exutos habuissent. Inde quoque in evangelio eodem dicitur ipsum fuisse lucem quae illuminat omnem orbem.

Decet quidem ut fidem faciat Ioannes[[6]](#footnote-6) evangelista, quippe coniunctissimus et addictissimus fuerit Christo Domino, nunquam ab eo separatus nec in vita nec morte, ubicumque opportuisset. Ideo *et testimonium eius verum*[[7]](#footnote-7) *est*,[[8]](#footnote-8) quin et fide plena dignus est, qui oculatus fuit testis.

Nunc ex philosophia non piget ad idem inclinare. Caeli lumina, Sol, Luna, sidera, nullum dempto Sole voluit Deus suapte lucem iaculari. Nam et Luna et stellae spissae[[9]](#footnote-9) sunt et tenebrosae, sed candicantes, ut in se iubar acceptent, quod a Sole instillatur. Et dum Sol terram pererrat, quam incolimus, tantus est splendor, quem in se continet a Deo creditus, ut Lunae et astrorum claritas coram ipso evanescat, quia maiori fulgore torpet vis minoris.

Praeterea in Sole radicata est claritudo, quam in illo Deus velut penu deposuit e suo lumine, alia vero mendicant illam a sole, qui eam dispensat. Oportet igitur ut, quod radicatum est et ex suo censu vim sortitur, robustiorem virtutem habeat quam id quod alicunde est indultum. Quod bino exemplo liquidum faciam: fiat duplex sonus, unus altero maior; ab hoc minor absorbetur. Item fiat ingens rogus in latissimo campo, locetur prope parva lucerna; nec apparebit nec illuscescet coram splendore rogi.

Prorsus idem est Lunae et astris coram Sole.[[10]](#footnote-10) Solare enim corpus solum haurit proxime a Deo fulgorem; idcirco Sol vocatur. Ab ipso tamen caetera mutuantur.

1. nec sine] et *cancell. et sup. l. add.* *N* [↑](#footnote-ref-1)
2. Ioh. 8, 12 [↑](#footnote-ref-2)
3. Ioh. 1, 1 [↑](#footnote-ref-3)
4. Quae] *sup. l. add*. *N* [↑](#footnote-ref-4)
5. dominicam] *sup. l. add*. *N* [↑](#footnote-ref-5)
6. Ioannes] Ioanni *in* Ioannes *corr. N* [↑](#footnote-ref-6)
7. verum] aerum *in* verum *corr. N* [↑](#footnote-ref-7)
8. Ioh 21, 24 [↑](#footnote-ref-8)
9. spissae] spi\*ae *in* spissae *corr. N* [↑](#footnote-ref-9)
10. Sole] *sup. l. add N* [↑](#footnote-ref-10)