Iterum discipulus:

—Quare Sol calefacit terram quadam anni periodo plus quam alia?

Magister dixit:

—Scias solarem cursum duodecim mensium spatio absolui. Interstitium istud annus nuncapatur. Sex mensibus oblique sol decurrit atque ipsos radios oblique uibrat; ideo non magnopere adurit. At reliquis sex mensibus, cum sol assurgit et eminet, recta ferit ex regione terrae; hinc fit, ut plus calefaciat et exurat diuersis temporibus.

Uerum et docebo, qua lege Deus solarem cursum disposuit per menses duodecim anni. Scito post medietatem mensis Martii, usque ad Iunii medietatem transactam assurgere solem perpetuo, donec illum attingat gradum, ubi eius altitudinis est meta. Hinc iam conspicis trimestre interstitium consumere in ascensu suo; inde descendere orditur. Et quamuis tunc iam deflectat, adeo adusta et calens est terra a radiis recta iaculatis, ut pristinum et ebibitum calorem non adeo facile exuat.

Naturae enim ritus est celerius calefieri frigidum quam calidum frigefieri. Porro nimio calore imbuta fuerat. Dein, a medietate Iunii, declinat Sol per Iulium et Augustum usque ad Septembris medietatem, ut trimestri alio descendat, sicut ascenderat trimestri; ita semestre impletur.

Caeterum oblique terram decurrit in Octobri, Nouembri, Decembri, Ianuario et Februario. Hoc spatio friget tempus, quia tunc sol uersus terram obliquis incedat; ideo illam in hieme non calefacit sicut in aestate. Nec enim quidquam calefiet, nisi recta et ab opposito situ obiiciatur. Hoc itaque pacto absoluuntur duodecim menses anni.