Titulus xxiii. Petiit discipulus a magistro, ne fastidiret ob curiositatem suam

—Obsecro, domine —ait discipulus ad magistrum—, ne graveris nec succenseas meis quaestiunculis et scitationibus. Deum testor animum meum non alium esse quam maturitate[[1]](#footnote-1) uti tua, tam in peritia litterarum omnium quam in nativo mentis pondere et prudentia; tum quia a te perdiscere cupio, ut proficiam,[[2]](#footnote-2) si vel etiam doctrinae honorem et titulum adipisci tandem possem. Quare, si fastidis et mavis ut taceam, nec verbum deinceps mutiam.

Tunc magister:

—Fili optime et urbane gesisti. Gratiam habeo animo tuo, quia arbitrio et praeceptioni meae obsequi voluisti. Roga quidquid placuerit;[[3]](#footnote-3) quoad potero et scivero, faciam satis ex philosophia et theologia, prout opus fuerit. Artificis enim peritia est nosse instrumenta et probe uti iis quae operi cuique conficiendo accommoda sunt.

Idcirco his duobus instrumentis artis meae, philosophia[[4]](#footnote-4) et theologia, utar, sua cuique adaptans, ut sperem, ope divina, satisfacere iis quae postulaveris.[[5]](#footnote-5) Quare, postula iam; age; perlubenter respondebo.

1. maturitate – tua] ob maturitatem tuam *in* maturitate uti tua *corr. N* [↑](#footnote-ref-1)
2. proficiam] profici\*m *in* proficiam *corr. N* [↑](#footnote-ref-2)
3. placuerit] set *cancell. et sup. l. add. N* [↑](#footnote-ref-3)
4. philosophia *correxi*] phisiologia *F* [↑](#footnote-ref-4)
5. postulaveris] postul\*\*\*ris *in* postulaveris *corr. N* [↑](#footnote-ref-5)