Tunc interrupit discipulus:

—Haec omnia —ait— lubenter credo, et suspicor Theologiae in his rebus plus esse quam naturae. Obsecro ut id ex rerum naturis ostendas.

Vidisti —respondit doctor— hoc progressu et ratione sermonis me tantum fuisse loquutum de rerum primordiis, et quemadmodum singula struxit Deus. Illo enim die, quo ad Creatoris titulum promotus est, auspicatus est omnium rerum naturam; simul atque singula condidit, suam cuique indulsit naturam, ut generaretur deinceps, nasceretur, viveret et occideret, iuxta cursum et seriem universi, in quo singulae alendae et duraturae forent.

Iam igitur videbis ex operibus istis naturam dedicasse. Quomodo igitur id fulciri potest ex rerum naturis, cum illud factum adeo fuerit praeter naturam et super naturam, in quo potentiam suam placuit ostentare?