113va Dixo el diciplo a su maestro maestro ruego te que me digas quando dios fizo el cielo e la tierra enantes que lo fiziese do estava el ca pues el cielo nin la tierra non estava fecho non se en que lugar pudiese estar % respondio el maestro e dixo buena demanda me feziste e muy alta e muy grande e quiero te responder a ella verdat es que dios lo fizo todo e el non estava en nada mas todo estava en el % E por esta razon es dios ca si dios non se pudiese tener si non en lugar do pudiese estar firme luego seria dios menguado ca non seria luego si non como otro ombre terenal e non avia mas poder que otro ombre mas el estava en todo e la su obra qu el fizo 113vb estava toda en el como aquel que sabie aquello que avia de fazer % E por eso dixo san Juan evangelista Omnia per ipsum facta sunt et sine ipse fautum es nichil que quiere dezir todas las cosas por el son fechas e sin el non puede ser fecho nada