Titulus xxvii. An stellae post iudicii diem permansurae sint?

Obsecro, magister[[1]](#footnote-1) —discipulus ait— ut iterum edoceas rationem illam quam reddidisti, quando quaestiunculam explicuisti[[2]](#footnote-2) meam, cum nuper colloquuti fuimus. Dixisti casura ex caelo astra[[3]](#footnote-3) extrema iudicii luce, cum omnium rerum interitus est futurus, quod ex sanctis firmasti ita eventum iri. Quod igitur sancti et prophetae theologice praedixerunt, ostende nunc iuxta solemnia naturae id ita accidere[[4]](#footnote-4) non posse, et quo pacto reliquae manebunt stellae?

—Scias —inquit magister huic quaestioni respondens—, planetas septem locatos a Deo esse in caelorum firmamento, quod nomen inditum est ob firmitudinem et stabilitatem suam omniumque rerum quae in caelis sunt. Nam quamvis hi[[5]](#footnote-5) septem errones moveantur et pererrent singuli in sphaeris singulis in quibus siti sunt, eorum tamen duratio constans est. Idcirco non, inquam, iuxta naturam casuros esse aut disparituros, sed tantum motum illum et vagationem unde[[6]](#footnote-6) nobis suam virtutem iaculantes influunt, iuxta cursum suum, quo vel se respectant invicem vel appropinquant.

Fore ut quiescat et sistat; sic deinceps quieti erunt ut amplius nunquam cientur, uti reliquae stellae nuncupatae fixae. Quod idem continget soli, qui modo oritur et occidit. Cursum suum et progressionem continebit, fixusque in caelo erit, ad neutram partem agitatus; eodem ferme modo ac cum a Deo conditus fuit, in ipsomet loco persistet[[7]](#footnote-7) stabiliter.

Huius causa est: nam si Sol, Luna, aliique planetae tunc moverentur eodem pacto, ob virtutem motuum suorum fecissent germinari[[8]](#footnote-8) et procreari res, ac modo. Quia tamen deinceps id interdixerit Deus, virtutem motricem impetumque ademit illis, ut nullo concitentur, sed fixi maneant, atque hoc pacto nec in caelo nec in terra quidquam moveatur, sed omnia fixa stabiliaque durent perenni quiete.

1. magister] rogans *cancell. N* [↑](#footnote-ref-1)
2. explicuisti meam] meam desiderant *in* explicuisti meam *corr. N* [↑](#footnote-ref-2)
3. astra] castra *in* astra *corr. N* [↑](#footnote-ref-3)
4. accidere – stellae] ? *cancell. et add. in marg. N* [↑](#footnote-ref-4)
5. hi] hae *in* hi *corr. N* [↑](#footnote-ref-5)
6. unde] inde *in* unde *corr. N* [↑](#footnote-ref-6)
7. persistet] persistent *in* persistet *corr. N* [↑](#footnote-ref-7)
8. germinari] germinare *in* germinari *corr. N* [↑](#footnote-ref-8)