Titulus xxix. Ex quo Adami latere formata fuit Eva?[[1]](#footnote-1)

—Quaeso —inquit auditor—, constat ex qua struxit Deus feminam primam: utro ex Adami latere extraxit, an ex dextra vel leva parte?

—Scias —respondit praeceptor—, interrogatiunculam istam ad theologiam spectare; lubenter tamen respondebo. Certum habeto ex[[2]](#footnote-2) sinistro latere erutam invenimus, tum ex dictis Christi Domini iuxta evangelistas, tum ex aliorum sanctorum doctrina. Solitos[[3]](#footnote-3) hominibus diversos comitari spiritus: angelum custodem, qui[[4]](#footnote-4) ad dexteram refertur,[[5]](#footnote-5) sicut ad sinistram daemonem. Iique discrimine quodam primum obiiciunt homini bonitatem aliquam,[[6]](#footnote-6) deinde voluntatem invitant,[[7]](#footnote-7) et demum ad opus trahunt, unus in commodum, alter in perniciem.

Praestat itaque maiorque inest virtus dextrae parti quam levae. Ideo etiam rex David cecinit: *Dextera Domini fecit virtutem*,[[8]](#footnote-8) ex quo loco palam noris commendatam a Davide prae sinistra dextram. Nos igitur ad eius imaginem facti sumus, et quemadmodum ipsius dextera praestat, ita et nostra,[[9]](#footnote-9) ob similitudinem quae intercedit.

E dextera igitur, quam Deus sic praetulit, oportebat ordinasse nihil oriri quod[[10]](#footnote-10) in detrimentum nostri cederet, uti cessit ex Eva, quae de Adamo nata fuit, damnum nostrum in quod incidimus lapsu et errore suo. Illa autem ex sinistro latere orta fuit, et quia spiritus nequam plus sinistrorsum valeat, suasit et convertit Evae in dol[or]em, ad creditulitatem tot malorum quae daemon expetebat, ut in ea atque in aliis futuris ex eius generatione regna[[11]](#footnote-11) exerceret, atque miserrimo vitae cursu vexaret.

Inde etiam in ecclesiasticis ritibus, cum matrimonio copulantur aliqui et sacrificio intersunt nuptiali, femina a sinistris est, vir autem a dextris.

1. *Cap. cancell. N* [↑](#footnote-ref-1)
2. ex] et *in* ex *corr. N* [↑](#footnote-ref-2)
3. Solitos – diversos] solitos hominibus viris et feminis duos *in* solitos hominibus diversos *corr. N* [↑](#footnote-ref-3)
4. qui] *sup. l. add*. *N* [↑](#footnote-ref-4)
5. refertur – ad] ad *cancell. et sup. l. add. N* [↑](#footnote-ref-5)
6. aliquam] *sup. l. add*. *N* [↑](#footnote-ref-6)
7. invitant] \*\*\*\*inde *cancell. N* [↑](#footnote-ref-7)
8. Ps. 117, 16 [↑](#footnote-ref-8)
9. nostra] nostr\* *in* nostra *corr. N* [↑](#footnote-ref-9)
10. quod] qu\*\* *in* quod *corr. N* [↑](#footnote-ref-10)
11. regna] ? *in* regna *corr. N* [↑](#footnote-ref-11)