Titulus xxxi.[[1]](#footnote-1) Utrum angelos visitantes animas in purgatorio ignis ille possit afficere?

—Domine et magister —tiro rogabat—, cum dixisti animas in purgatorio fore, addidisti etiam illuc adventare angelum et invisere illas, ut solaretur et reficeret. Si ergo anima, quae spiritus est, ibi destinata ut expietur piaculis vitae ardet, licet sit spiritus, igni et flama illa expiatrice afflictatur,[[2]](#footnote-2) quare angelus neutiquam aduretur[[3]](#footnote-3) accedens eodem solaturus illam? Plane spiritus est pariter ac illa. Mihi quidem compertum est: si spiritus aliquis capax est tormenti et doloris, utique et alium spiritum similem affectionem posse pati, nam aeque uterque spiritus est. Si dixisses aeque comburere et nocere ignem angelo ac animae, numquid[[4]](#footnote-4) aeque etiam peccator erit, nullaque excellentia praestabit animae?

Ad haec praeceptor:

—Tria saltem sunt ignis genera. Primum huius terreni ignis, scilicet quo passim utimur, qui naturalis ignis etiam ignis ab peritis dici solet; tum quia natura sua densior et corpulentior sit, tum quia id ex quo coepit ardere corruptionem accipit. Propter hanc igitur corpulentiam et ardorem seu incensionem, dici naturalis suevit. Secunda species ignis in aere conficitur, ex quo fulmina excutiuntur. Is subtilior est terrestri igni; nihilominus, cum[[5]](#footnote-5) in aere sit vaporatior,[[6]](#footnote-6) conspissatur. Porro flatus ille bifariam est: nam et calidus siccusque, et ex alia parte humidus et frigidus.

Hae duae flatuum naturae vaporantur et exhalantur ex rebus spissioribus terrae et aquae atque scandunt usque ad nubes, ubi colliguntur versusque caelum superius deducuntur. Qui gelidus et humidus est, exiit aliquantulum corpulentior ex aquis, illumque receptant nubes; et paululum altius deductus,[[7]](#footnote-7) conspissatur magis vi et concussione ventorum.

Alius fit ex terrae fumigatione et exhalatione, quae sursum evolat ex[[8]](#footnote-8) terrae calore et adustione deque rebus quae in terra aduruntur. Hunc itidem receptant nubes sursumque deferunt, cumque in superiorem aeris partem deducunt, qui aer etiam iuxta naturam suam calidus est, flatus ille ignescit. Dein quaedam nubes impetunt, colliduntque ad alias, imo et subintrantur invicem et penetrantur. Atque tunc ille flatus siccus et calidus pervadit alium frigidum et humidum; indeque excutitur fulmen, qui caelestis ignis dicitur. Et quia fit ex flatibus duobus, atque uterque spissus[[9]](#footnote-9) natura sua[[10]](#footnote-10) sit, vim habet hic ignis, licet caelestis,[[11]](#footnote-11) adurendi et incendendi quamlibet terrestrem rem quam percellit.[[12]](#footnote-12)

Nam illud ex quo fuit compactus ex terra profluxit sursumque delatum; inde vires habet comburendi congenerem et eiusdem naturae materiam. Ideo autem caelestis ignis dicitur, quia ex caelo deorsum iaculetur dum in terram concidit, comburens in quod impegerit. Corporascit etiam[[13]](#footnote-13) ferme ac terrenus ignis, quem insinuavi nuper, et hoc propter naturam exhalationum et fumigationum terrenarum, quae in nubibus[[14]](#footnote-14) concrescunt. Et quamvis fumus conspicuus sit oculis humanis ut appareat ferme aequalis terrenae flammae, subtilior ille sit, tenuioreque natura quam ignis inferior, scilicet velut aer ipse in quo conficitur.

Postquam vero incendit comburitque aliqua ratione, materiae crassescit, perinde ac alter ignis, cuius aliquam similitudinem exhibebo: lapidis cuiusdam, qui soli oppositus, cum[[15]](#footnote-15) collidunt ibi radii et fulgores solares, ipse,[[16]](#footnote-16) cum perspicuis sit natura sua, calefit caliditate solis quae illum penetrat.[[17]](#footnote-17) Inde fit ignis, qui subtilissimus est, nempe ex subtili materia confectus, quae tenuitas durat donec[[18]](#footnote-18) obiectum aliquod corpus incendat.[[19]](#footnote-19)

Tertius est ignis spiritus ipsos adurens, ideo dictus a nonnullis spiritualis ignis, quia creatus est torquendis animabus. Acerrimus ignis est prae aliis, plus[[20]](#footnote-20) quam dici posset. Illos enim duos ignes, quos nuper memoravi —terrestrem et caelestem— certum est ex se habere comburendi vim, quod dum durat, corruptione fit et interitu eius in quo flagrat. Ignis tamen spirituum longe alterius rationis est. Tametsi enim diebus et noctibus ardeat, nunquam corrumpitur nec consumitur quod adurit. Et quemadmodum hominis anima, quae spiritus est, nullo finitur interitu, sic ignis illius[[21]](#footnote-21) ardor, quo ipsa flagrat, nullum exitium capiet.

Hinc coniici potest quam consulte, quam provide Deus omnia dispensavit. Disposuit quidem, quoniam anima est spiritus exors interitus, ut ignem quoque suum haberet, quo[[22]](#footnote-22) virtute elevata torqueretur, qui nec impetu et vi sua nullam lassitudinem, defectum vel finem haberet, ut et anima et ignis eiusdem congruerent.

Huius igitur ignis nemo inveniet terminum, praeter illum, cum animae quae[[23]](#footnote-23) in purgatorio puniuntur extrahuntur inde, ut ad paradisum, post plenam expiationem omnium quae in mundo deliquerunt, demum deferantur. Eiusdem ignis aliam similitudinem ostendo in bestiolis quibusdam, quae salamandriae dicuntur, quae[[24]](#footnote-24) instar muris sunt.[[25]](#footnote-25) Hae inter ignes aluntur et vivunt,[[26]](#footnote-26) adeo ut si inde extrahantur, pereant.

Sicut igitur bestiolae istae in flammis vivunt nec consumuntur, ita et animae hominum, quae non pereunt sed vivunt in purgatorii et inferni igni, suppliciis earum destinato. Imo, si recte res perpendas, maius est miraculum bestiolas illas, quae caducae et mortales sunt, vivere in flammis illis materialibus, quam animas immortales in igne tartareo, qui propterea nuncupatur spiritualis ignis, quoniam adeo spiritualis videtur, ut ipsum spiritum quasi pervadat et incendat. Qui profecto acrior, violentior et saevior ardet, ut Augustinus docuit, quam ignis communis in ligno sicco quod obticiunt ut incendat et urat.[[27]](#footnote-27)

Nunc ad interrogationem tuam satisfaciam de angelo in purgatorio, ubi sunt animae. Opportet ergo scire nullum alium ignem fore, in quo ardeant quo tempore ibi sunt, nisi quem in eo loco quo ipsae sunt, velut intimum habent. Proinde singulae ardent pro qualitate meritorum. Si enim omnis ignis idem, eodem[[28]](#footnote-28) scilicet modo, in singulis fuisset, aeque omnes ardore punirentur. Ille igitur interior ignis angelum nequit adurere.

Praeterea angeli creaturae sunt, quas[[29]](#footnote-29) Deus absque naevo et macula peccati creavit; nec enim vel effectu vel affectu unquam peccarunt, deme illos qui perierunt, ingrati erga Dominum et Deum suum, priusquam plene illos solidaret roboraretque in bonitate sua, quapropter in daemones sunt conversi.

Boni autem et fideles, qui perstiterunt boni,[[30]](#footnote-30) consignationem ratam habuerunt, ut boni essent in bono, quo a Domino Deo suo donati fuerant. De his spiritibus in Evangelio dixit Christus Dominus: *Angeli Patris mei semper vident faciem eius*,[[31]](#footnote-31) eiusdemque voluntatem exequuntur. His angelis nullum supplicium fas est nocere, ut aliis spiritibus peccato obnoxiis, qui eas poenas perpeti digni sunt. Adeo enim limpidi, peccatoque omni defecati sunt, ut, licet ingens spatium incendii esset medium, penetrare possent immunes. Cum tamen non sit alius ignis quam nuper dictus, in quo singulae animarum ardent sibi annexo, ut[[32]](#footnote-32) ardore illo expientur, donec impletum sit tempus cuique destinatum, ut supplicium ferat.

1. xxxi] 31 *in* 30 *corr. N* [↑](#footnote-ref-1)
2. afflictatur] *sup. l. add. N* [↑](#footnote-ref-2)
3. aduretur] etiam *cancell. N* [↑](#footnote-ref-3)
4. numquid] *sup. l. add. N* [↑](#footnote-ref-4)
5. cum] *sup. l. add. N* [↑](#footnote-ref-5)
6. vaporatior] vaporotior *in* vaporatior *corr. N* [↑](#footnote-ref-6)
7. deductus] deducunt *in* deductus *corr. N* [↑](#footnote-ref-7)
8. ex terrae] et terrae ea *in* et terrae *corr. N* [↑](#footnote-ref-8)
9. spissus] atque *cancell. N* [↑](#footnote-ref-9)
10. sua sit] s\*a\*\* *in* sua sit *corr. N* [↑](#footnote-ref-10)
11. caelestis] sit *cancell. N* [↑](#footnote-ref-11)
12. percellit] perc\*llit *in* percellit *corr. N* [↑](#footnote-ref-12)
13. etiam ferme] adhic ferme aeque *in* etiam ferme *corr. N* [↑](#footnote-ref-13)
14. nubibus] nubes *in* nubibus *corr. F* [↑](#footnote-ref-14)
15. cum] *sup. l. add. N* [↑](#footnote-ref-15)
16. ipse] vero *cancell. N* [↑](#footnote-ref-16)
17. penetrat] *Brullo* hunc lapidem appellat *scr. in marg. N* | Id est, beryllus (*berillo*). [↑](#footnote-ref-17)
18. donec] donet *in* donec *corr. N* [↑](#footnote-ref-18)
19. incendat] alterius generis *cancell. N* [↑](#footnote-ref-19)
20. plus quam] qui ab homine *in* plus quam *corr. N* [↑](#footnote-ref-20)
21. illius] ille *in* illius *corr. N* [↑](#footnote-ref-21)
22. quo – torqueretur] quo torqueretur *cancell. et add. in marg. N* [↑](#footnote-ref-22)
23. quae] qui *in* quae *corr. N* [↑](#footnote-ref-23)
24. quae] ut *cancell. et sup. l. add. N* [↑](#footnote-ref-24)
25. sunt] Non salamandriae, sed alia animalcula inter ignes versantur *scr. in marg*. *F* *et* De quo in *Historia naturae peregrinae* *add. N* | cfr Ioannis Eusebii Nierembergi, *Historia naturae, maxime peregrinae* (Antuerpiae: Balthasar Moreti, 1635), p. 62. [↑](#footnote-ref-25)
26. vivunt] semper *cancell. N* [↑](#footnote-ref-26)
27. Cfr Aug., *Civ. Dei*, 21, 4 (CCSL 48, pp. 761-762) [↑](#footnote-ref-27)
28. eodem – singulis] *add. in marg. N* [↑](#footnote-ref-28)
29. quas] ipse *cancell. N* [↑](#footnote-ref-29)
30. boni] et *cancell. N* [↑](#footnote-ref-30)
31. Matth. 18, 10 [↑](#footnote-ref-31)
32. ut] et velut intra de *cancell. et sup. l. add. N* [↑](#footnote-ref-32)