Titulus xxxiv.[[1]](#footnote-1) De anima paradisum appetente

Rogavit discipulus magistrum:

—Praeceptor et domine mi, num anima quae paradisum advolat in eum ordinem redigatur ubi[[2]](#footnote-2) est eius angelus custos, an in superiorem vel inferiorem sedem?

Ad haec praeceptor:

—Cum Deus angelorum copias et classes ordinavit, decrevit novem ordines fuisse uti modo sunt. Ex singulis novem ceciderunt plures spiritus, vacantibus sedibus plurimis. Deus tamen, qui universorum est conditor,[[3]](#footnote-3) eas sedes reparare[[4]](#footnote-4) novit, ne vacuae et inanes manerent.

Id obiter attende: sicut illi qui ceciderunt e sedibus suis spiritus angelici erant, deturbati ob superbiam et ingratam mentem, ideo opus esse inibi collocare spiritus humillimos. Idcirco fecit Adamum, ut ex eius prole ventura, nempe ex animabus quae salvae fuissent, throni illi vacui implerentur, ut sicut inde deiecti fuerunt deperditi spiritus angelici, restaurarentur ex aliis spiritibus, nempe animabus humanis.

Etenim, uti reperimus, omnium universi rerum quae felicius[[5]](#footnote-5) affert salutem animae humanae, humilitas est. Ideo beatissima Maria in hymno suo dixit: *Quia respexit humilitatem ancillae suae.* *Ecce enim ex hoc beatam me dicent omnes generationes*.[[6]](#footnote-6) Hoc denique scito: rem omnium quae animae plus quaestuosa est, plusque lucratur, humilitatem esse. Si humilitatem habuerit,[[7]](#footnote-7) statim cognitionem habet Creatoris sui, qui eam ex nihilo condidit. Ex hac notitia ad amorem Dei assurgit, ac proinde ex amore etiam ad timendum illum[[8]](#footnote-8) pervenit.

Quapropter angelorum spiritus in eam pernitiem ob defectum huius attentionis[[9]](#footnote-9) deturbati sunt suis sedibus, quae inanes vacuaeque restiterunt. Erunt tamen plenae ab animabus quae ob hanc cognitionem salvae fiunt, quae non ad alium ordinem promovebuntur, nisi ad eas sedes vacuas, ibique pro meritis considebunt suo quaeque loco, ut inde gratiam Dei exundent[[10]](#footnote-10) perenniter.

*Desunt*[[11]](#footnote-11) *reliqua.*

1. xxxiv] 34 *in* 33 *corr. N* [↑](#footnote-ref-1)
2. ubi est] unde *in* ubi est *corr. N* [↑](#footnote-ref-2)
3. conditor] opportuisset *cancell. N* [↑](#footnote-ref-3)
4. reparare – ne] reparari novit \*\* *in* reparare novit ne *corr. N* [↑](#footnote-ref-4)
5. felicius – salutem] peritecus novit affer\*\* salutem novit *in* felicius affert salutem *corr. N* [↑](#footnote-ref-5)
6. Luc. 1, 48 [↑](#footnote-ref-6)
7. habuerit] habeat *in* habuerit *corr. N* [↑](#footnote-ref-7)
8. illum] *sup. l. add*. *N* [↑](#footnote-ref-8)
9. attentionis] agnitionis *in* attentionis *corr. N* [↑](#footnote-ref-9)
10. exundent] ex\*ndent *in* exundent *corr. N* [↑](#footnote-ref-10)
11. Desunt reliqua] *add*. *N* [↑](#footnote-ref-11)