Pregunto el decipulo al maestro e dixo l maestro pues que me as dado bona repuesta a esto que te demande ruego te que me declares agora una demanda que tañe en el alma del ombre respondio el maestro e dixo l di ca yo te respondere dixo el decipulo maestro yo oyo dezir a estos que nos dizen la fe de Jesucristo que por pecador que sea el ombre si se repiente de sus pecados e se conosce que dios que le perdonara e que le a merce desi dizen los maestros que quando muere el pecador que la su alma va a purgatorio e que yaze y purgando se penando sus pecados tanto tienpo quanto dios tiene por bien segunt su merecimiento de lo que fizo e pues como es perdonada esta alma si pena a de aver depues sobre aquel perdon respondio el maestro a esto te quiero yo responder por que tu puedas entender que lo dios faze todo es con razon derecha e que de otra guisa segunt razon non puede ser ca deves saber que quando la alma sale de la carne conviene que a uno d estos dos lugares vaya o al infierno o a purgatorio si non es alguna alma santa que sin otro enbargo se vaya derechamente para paraiso pues quando dios perdona la alma del pecador si sobre aquel perdon le alcança la muerte en buen estado el perdon de dios lo tira la carrera del infierno e da con ella con purgatorio e el perdon de dios lo tuelle de las penas del infierno que son sin fin de tienpo segund que dize Job Quia in infirno nulla es redencio que quier dezir que en el infierno non ha ningunt remedio e como quier que le dios perdone aquellas penas al pecador por que se repiente por eso non l perdona que se non purgue en el purgatorio por que la pena del purgatorio non es perpetua para sienpre e muy gran estremancia a de las unas penas a las otras ca tal es la pena de purgatorio a la alma del pecador como el paño de llino quando esta ensuciado e depues que es lavado finca el paño linpio e sin ninguna manziella que se non puede alinpiar a menos de lavar la en agua quando lo lavan e lo esprimen e lo tuercen por que se lave mejor e sea mas branco e salga d el todas las manziellas asi la alma del pecador se apierta e se alinpia de las penas del purgatorio en manera que finca branca e sin manziella quando va para paraiso e si la alma del pecador se fuese derechamente para paraiso a menos de ser purgada que estremança avian los santos que nunca ovioron manziella en sus almas de pecar en pecado mortal e si los pecados a menos de ser purgados oviesen tal galardon como ellos e el nuestro señor dios perdona la pena e la culpa mayor del infierno mas non perdona la culpa menor del purgatorio ca si la el perdonase avria y quatro males e lo primero serie tal el galardon del que sienpre bien obra como del que obro bien e mal lo segundo perderian los ombres miedo de fazer mal lo tercero los buenos non averian por que pesebrar nin lazerar en su bondat pues que los otros fuesen iguales suyos d ellos lo quarto tan nobre cosa e tan santa como es el paraiso non deve y entrar ninguna alma que sea enbiada en los sabores d este mundo a menos de ser purgada lavada de sus pecados