41r Quare Trinitatem trina tantum persona integret, non vero plus minusve, scitari tiro occaepit. Scias, inquit Magister, Trinitatem esse tres personas sincerissimo numine contentas cum supputas aliqua in omnibus numerationibus ab unitate usque ad mille haud aliam similem invenies summam, atque ista, quam mox ostendam; nec enim vis numerationis in unitate est, sed in tribus, quod ita lubet exponere: noris initium esse a primo numero nempe unitate quam sui extremitate sinceram reperimus. si duo adnumerabis nempe secundum numerum, socios haec duo reperies et aequales, qualis unus, alter talis, nec invenies unde auspiceris calculationem; aeque enim ab alterutro exordieris Accedat tertius numerus et fiunt tres, invenies in hac trium numeratione medium efficere, ut alter initium sit, alter extremum, ut ab alterutro supputationem queas ordiri. Ita in Trinitate, Pater initium est, spiritus sanctus nexus, et velut terminus Filius. Caeterum quattuor adnumera 41v duos primos, et duos postremos, si medium indigetare velis. unum in initio invenies, et duos extremos, et ita numeratio haud adaequata foret, neque scires ecquod ex alterutro duorum medium decerneres: nam si primum illorum consignares, restitissent duo in extremitate et unum in initio, ita calculatio impar. Quod idem accidet in aliis numeris supra tria. Unde de Abraham dicitur vidisse tres et adorasse unum, id non fuit dictum; quia unus tantum compareret, aliis disparentibus. Sed quoniam adorato uno tres adorabantur, uti personarum Trinitas simplicitate unici numinis continetur. Pater conditor et creator ac initium omnium est Filius Redemptor et sapientia mundi, spiritus sanctus illuminator et conservator cunctarum rerum, qualis unus, talis alter, idcirco Trinitas in unitate Dei habetur trium personarum numeratione.